Benɛ Adam kɛ Hawa je Eden abɔɔ ɔ mi se ɔ, a fɔ bimɛ fuu. Nɔ nɛ a fɔ kekle ji Kain. Lɔ ɔ se ɔ, a fɔ Habɛl. Kain ba pee ngmɔ hulɔ, nɛ Habɛl hu ba pee to hyɛlɔ.
Ligbi ko ɔ, Kain kɛ Habɛl sã afɔle kɛ ha Yehowa. O le nɔ́ nɛ ji afɔle lo? Afɔle ji nike ní ko nɛ ngɛ slɔɔto kulaa. Yehowa bua jɔ nike ní nɛ Habɛl kɛ ha lɛ ɔ he, se e bua jɔɛ Kain nɔ́ ɔ he. Enɛ ɔ ha nɛ Kain mi mi fu wawɛɛ. Yehowa bɔ Kain kɔkɔ kaa abofu nɛ e ná a ma nyɛ ma ha nɛ e pee yayami. Se Kain bui Yehowa tue.
Mohu ɔ, Kain de Habɛl ke: 'Ha nɛ waa ho nga a nɔ ya.' Benɛ mɛ ni enyɔ ɔmɛ pɛ a ngɛ nga a nɔ ɔ, Kain fia e nyɛmi ɔ nɔ́, nɛ e gbe lɛ. Mɛni Yehowa pee ngɛ sane ɔ he? Yehowa fiee Kain kɛ je e weku li a kpɛti kɛ ho he ko tsitsaa ya. Yehowa ha we nɛ e kpale kɛ ba e weku li ɔmɛ a ngɔ hu.
Mɛni wa ma nyɛ maa kase ngɛ sane nɛ ɔ mi? Ke nɔ́ ko ngɛ nɔ yae nɛ wa bua jɔɛ he ɔ, eko ɔ, lɔ ɔ ma ha nɛ wa mi mi ma fu. Se ke wa na kaa wa mi mi ngɛ hlae ma fu ɔ, e sa nɛ waa ye wa he nɔ. Nɛ ke ni kpahi hu na kaa wa mi mi fu, nɛ a de wɔ ke waa ngmɛɛ sane ɔ he ɔ, e sa nɛ waa ngmɛɛ he. Ke pi jã a, abofu ɔ mi maa wa, nɛ wa maa pee nɔ́ yaya.
Habɛl suɔ Yehowa, nɛ e pee nɔ́ nɛ da. Enɛ ɔ he ɔ, Yehowa hɛ be e nɔ jee gblegbleegble. Ke Mawu pee zugba a paradeiso ɔ, e ma tle Habɛl si kɛ ba wami mi ekohu.
'Kekleekle ɔ, o kɛ o nyɛmi ɔ nyɛ dla nyɛ kpɛti, konɛ lɔ ɔ se ɔ, o kpale kɛ ba nɛ o ngɔ o nike ní ɔ kɛ ba ha.'—Mateo 5:24